Diari Oficial de la Generalitat Valenciana


Sumari del DOGV 9592, del 10-05-2023 (2023/5039)

ACORD de 5 de maig de 2023, del Consell, pel qual es determinen els aspectes addicionals a comprovar per la intervenció en els expedients de liquidació anual dels contractes de gestió de serveis públics per concessió en l'àmbit sanitari.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9592

Data del DOGV
:   10-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5039


Data del document
:   05-05-2023

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 5 de maig de 2023, del Consell, pel qual es determinen els aspectes addicionals a comprovar per la intervenció en els expedients de liquidació anual dels contractes de gestió de serveis públics per concessió en l'àmbit sanitari. [2023/5039]  
Amb l'entrada en vigor de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, se suprimeix la figura del contracte de gestió de serveis públics, i, amb això, la regulació de les diferents formes de gestió indirecta dels serveis públics.  
  
No obstant això, l'Acord de 24 d'agost de 2012, del Consell, pel qual es determinen els aspectes addicionals que ha de comprovar la Intervenció en l'exercici de la fiscalització de la despesa, estableix en l'apartat catorzé que «En els expedients de contractes de gestió de serveis públics, s'haurà de comprovar, en cada una de les fases del procediment de despesa, que s'han respectat les disposicions legals i reglamentàries que resulten aplicables a aquesta classe d'expedients, i verificar que hi consten tots aquells documents que preceptivament cal exigir en la tramitació».  
Aquest apartat de l'Acord de 24 d'agost de 2012 continua sent aplicable als contractes de gestió de serveis públics per concessió en l'àmbit sanitari actualment en vigor (departaments de salut de Manises, Dénia i Elx-Crevillent), així com als expedients corresponents a les liquidacions anuals dels contractes que, després de la reversió del servei públic d'assistència sanitària integral en els departaments de salut de la Ribera i de Torrevieja, es troben pendents de formalització.  
  
La clàusula 4.7 dels plecs de clàusules administratives particulars d'aquests contractes estableix els conceptes econòmics que han d'imputar-se a la liquidació anual del contracte; i s'inclouen en les clàusules 4.3, 4.4, 4.5, 4.6, 4.8 i 4.10, 18 i 19 dels plecs de clàusules administratives particulars i en les clàusules 2, 4, 5, 8 i 9 dels plecs de prescripcions tècniques particulars les regles conforme a les quals han de calcular-se els conceptes que han de ser tinguts en compte en la liquidació anual del contracte.  
L'amplitud dels termes en què es troba redactat l'apartat catorzé de l'Acord de 24 d'agost de 2012, l'heterogeneïtat dels conceptes que han d'incloure's en la liquidació anual del contracte i la necessària presa en consideració per l'òrgan gestor de les resolucions judicials recaigudes en aquesta matèria amb força executiva, dels acords transaccionals que haja formalitzat l'Administració amb el concessionari, vinculants per a les parts en virtut de l'excepció de cosa jutjada, i dels dictàmens emesos pel Consell Jurídic Consultiu en relació amb els contractes de gestió de serveis públics per concessió en l'àmbit sanitari, fan recomanable l'establiment d'unes directrius per a l'adequada fiscalització d'aquesta classe d'expedients.  
  
En virtut de l'anterior, previ informe de la Intervenció General de la Generalitat, d'acord amb el que es preveu en l'article 102.f de la Llei 1/2015, de 6 de febrer, d'hisenda pública, del sector públic instrumental i de subvencions, el Consell, a proposta del conseller d'Hisenda i Model Econòmic,  
  
  
ACORDA  
  
Primer  
A més de la comprovació dels requisits previstos en l'article 102 de la Llei 1/2015, de 6 de febrer, d'hisenda pública, del sector públic instrumental i de subvencions, la intervenció delegada en la conselleria competent en matèria de sanitat, en l'exercici de la intervenció prèvia sobre els expedients de liquidació anual dels contractes de gestió de serveis públics per concessió en l'àmbit sanitari, haurà de verificar aquells aspectes addicionals inclosos en el present acord.  
  
Segon  
D'acord amb el que es preveu en l'apartat anterior, els aspectes addicionals que cal comprovar en la intervenció prèvia seran els següents:  
1. Que, per a cadascun dels conceptes econòmics indicats en la clàusula 4.7 dels contractes, existeix un informe o certificat emés per l'òrgan competent acreditatiu dels càlculs realitzats, incorporant la deguda justificació de la procedència de la seua inclusió en la liquidació anual del contracte.  
2. Que existeix resolució de l'òrgan de contractació d'aprovació del reajustament de l'import anual del contracte, acompanyada dels documents comptables corresponents.  
3. Que, si és el cas, el concessionari aporta la factura d'acord amb el que es preveu en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
  
Alacant, 5 de maig de 2023  
  
La consellera secretaria  
AITANA MAS MAS